केपेंः राम सर नंदा ह्या गोंयांतल्या एकमेव तळ्याची संवसाराच्या नकाशाचेर नोंद जाल्या. ह्या तळ्याचें सोबितीकरण करपा खातीर 50 लाख रुपया खर्च करतले. पुर्वजांनी सांबाळून दवरिल्लें ह्या तळ्याची कुयदाद घेवप गरजेची आसा, भौशीक बांदकाम मंत्री निलेश काब्राल हांणी सांगलें.
 शेळवणां जिल्हो पंचायत वांगडी सिद्धार्थ गांवस देसाय हांच्या फुडारपणा खाला गांवा खातीर भुरग्यांची बाग, वॉकींग ट्रॅक हे प्रकल्प पुराय जाल्यात. ताचें उक्तावण केले उपरांत मंत्री काब्राल उलयताले. ह्या वेळार जिल्हो पंचायत वांगडी सिद्धार्थ गावस देसाय, असोळणेंचे सरपंच किस्तोदियो फर्नांडीस, उपसरपंच दीपश्री नायक, कुडचडेंचे नगरसेवक विश्वास सावंत देसाय, असोळणें, शेल्डें आनी अवेडे कोठंबी पंचायतींची पंच तशेंच आदले पंच हाजीर आशिल्ले.
 मंत्री काब्राल हांणी सांगलें, जिल्हो पंचायत वांगडी सिद्धार्थ गांवस देसाय हांणी फुडाकार घेवन भुरग्यांची बाग आनी वॉकींग ट्रॅक ही संकल्पना फुडें हाडून लोकांक बरी सुविधा उपलब्ध करून दिल्या. अशीं उदरगतीचीं कामां दरेका प्रभागांत जावचीं, अशी आपली इत्सा आसा. ह्या वाठारांत उदरगतीचीं कामां हे मुखारूय हातांत घेतले. जीं जीं कामां जावचीं अशें दिसता, तीं लोकांनी मुखार सरून सांगचीं. तीं सगळ्यांच्या आदारान पुराय करपाचो यत्न करतलों, अशें मंत्री काब्राल हांणी सांगलें.
 ह्या वाठारांत भुंयगत वीज केबल घालपाचें काम चालू आसा. असोळण्यां क्रिकेट आनी फुटबॉल मैदान, तातूंत व्यायामशाळा आनी हेर सुविधा आशिल्लें मैदान बांदपाची संकल्पना आसा. मात ते खातीर सुवात उणी पडटा. हे खातीर कोमुनिदादची जमीन मेळत जाल्यार ह्या कामाक चालना दिवपाक शकता, अशें मंत्री काब्राल हांणी सांगलें.
 गांवांत गरजेचें आशिल्लें काम पुराय करपाचो आपलो यत्न आसतलो. सगळ्याच्या आदारान हो प्रकल्प पुराय जाला. भुरग्यां खातीर बांदिल्ली बाग आनी वॉकींग ट्रॅक सांबाळून दवरप ही दरेकल्याची लागणूक. ह्या वावराक 17 लाख रुपया खर्च आयला, अशी म्हायती मंत्री काब्राल हांणी दिली.
 किस्तियादो फर्नांडीस हांणी सांगलें, जिल्हो पंचायत वांगड्यान फुडाकार घेवन हे प्रकल्प उबे केल्यात. पंचायत वाठारांतलो हो असो पयलोच प्रकल्प आसा. वसंत सावंत हांणी सुत्रसंचालन केलें आनी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 